বর্তমান সময়ের দর্শকদের চাহিদা বেড়েছে। তাদের ভিন্ন কিছু না দিতে পারলে হলে টাকা দিয়ে ছবি দেখতে কেন যাবেন দর্শক? শুভ দর্শকদের সে রুচি ধরতে পেরেছেন। তাই সময় নিয়েছেন বছরে একটা হলেও দর্শকদের রুচিশীল ছবি উপহার দিতে। তাই অপেক্ষায় আছেন এ নায়ক। অথচ এটাকে ভুল ব্যাখ্যায় দাঁড় করাচ্ছেন অনেকে। সম্প্রতি তিন মাসের জন্য কয়েকটি শো নিয়ে আমেরিকা সফরে গিয়েছিলেন শুভ। এই সময়ে গণমাধ্যমে দেখা যায়নি তাকে। ফলে রব উঠেছে- শুভ কই? তবে হারিয়ে গেল? না; সেখানেও থেমে ছিলেন তিনি? শুভ বলেন, "দেশে ছিলাম না বলে অনেকের সঙ্গে যোগাযোগ করা সম্ভব হয়নি। বেশ কয়েকটি শোতে পারফর্ম করতে আমেরিকা গিয়েছিলাম। এ কারণে হয়তো অনেকে আমাকে নিয়ে নেতিবাচক বলছেন। এর উত্তরে তেমন কিছুই বলার নেই। শুধু বলব, ভালো ছবির অপেক্ষায় ছিলাম। এটাকে 'হারিয়ে যাওয়া' বললে আমার তো কিছু করার থাকে না। আমি আসলে আমার পরিকল্পনায় চলি। যারা নেতিবাচক কথা বলার, তারা বলুক। তাদের জন্যও আমার শুভ কামনা! আমি আসলে বছরে ১০টা মানহীন ছবির চেয়ে একটি মানসম্মত ছবি করতে চাই।"স্ট্রাগল করেই আজকের অবস্থানে দাঁড়িয়েছেন শুভ। পদে পদে তাকে শিখতে হয়েছে।